คาราวานโมบายพาณิชย์ ลดราคา! ช่วยประชาชน 10 จังหวัดล็อกดาวน์
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานในพิธีปล่อยคาราวานโมบายพาณิชย์ ลดราคา! ช่วยประชาชน Lockdown 10 จังหวัด ว่าเพื่อช่วยเหลือประชาชนที่อาศัยในพื้นที่ 10 จังหวัดล็อกดาวน์ ประกอบด้วย กรุงเทพมหานคร ปริมณฑลและจังหวัดชายแดนภาคใต้ 4 จังหวัดคือ จังหวัดสงขลา ยะลา ปัตตานีและจังหวัดนราธิวาส โดยจะเริ่มต้นปล่อยรถโมบายพาณิชย์ลดราคา! ช่วยประชาชน 10 จังหวัดล็อกดาวน์ เฉพาะในพื้นที่กรุงเทพมหานคร โดยจะมีรถโมบายที่จำหน่ายสินค้าราคาถูกจำนวน 50 คัน ออกจำหน่ายสินค้าเป็นเวลา 30 วัน สินค้าที่นำไปจำหน่ายประกอบด้วย สินค้าอุปโภคบริโภคและสินค้าที่จำเป็นต่อการป้องกันโควิด รวม 85 รายการ มีสินค้าสำคัญ 10  รายการ ได้แก่ ข้าวหอมไทย  5 กิโลกรัม 120 บาท , ไข่ไก่ แผงละ 30 ฟองราคา 89 บาท น้ำมันพืช 1 ลิตร ขวดละ  42 บาท , น้ำตาลทรายกิโลกรัมละ 20 บาท , ปลากระป๋องจากกระป๋องละ 15 บาท  เหลือกระป๋องละ 8 บาท  ,บะหมี่กึ่งสำเร็จรูปซองละ 5 บาท , หน้ากากอนามัย 50 ชิ้น  กล่องละ 55 บาท , เจลล้างมือขนาด 30 มิลลิลิตร ขวดละ 10 บาท , สเปรย์แอลกอฮอล์ขนาด 100 มิลลิลิตร ราคา 30 บาท  และยาลดไข้ทั้งชนิดเม็ดและชนิดน้ำ ลดราคาร้อยละ 17-27 โดยจะตระเวนออกไปจำหน่ายสินค้าราคาพิเศษตั้งแต่วันนี้เป็นต้นไป โดยทั้ง 10 จังหวัดล็อกดาวน์ จะมีรถโมบายรวมทั้งสิ้น 300 คัน ที่จะคอยให้บริการประชาชน สำหรับอีก 9 จังหวัดที่เหลือจะเริ่มต้นในวันพุธนี้  พร้อมระบุ ทุกคันที่ออกไปจำหน่ายสินค้าจะปฏิบัติให้เป็นมาตรฐานของกระทรวงสาธารณสุขเช่น คนขับรถ เจ้าหน้าที่จำหน่ายสินค้าทุกคนต้องได้รับการตรวจเชื้อว่าปลอดโควิดและมีการตรวจเชื้อซ้ำทุกสัปดาห์ , สินค้าทั้งหมดในรถมีการฉีดพ่นฆ่าเชื้อและพนักงานคนขายจะต้องสวมหน้ากากอนามัย ถุงมือและล้างมือด้วยเจลแอลกอฮอล์และน้ำตลอดเวลานายจุรินทร์ กล่าวด้วยว่า การสั่งซื้อจะไม่เปิดให้ผู้ซื้อไปเลือกหยิบสินค้าด้วยตนเองแต่จะมีใบสั่งซื้อ เพื่อให้เจ้าหน้าที่ที่ปลอดเชื้อเป็นผู้จัดสินค้าใส่ถุงและส่งให้กับผู้ซื้อทุกคน ทั้งนี้คาดว่าจะช่วยลดต่าครองชีพได้ไม่ต่ำกว่า 300 ล้านบาท และจะมีการจ้างงานไม่ต่ำกว่า 900 คน และในระยะถัดไปมีแผนที่จะส่งรถโมบายพาณิชย์ลดราคา! ช่วยประชาชนไปยังส่วนภูมิภาคทั้ง 76 จังหวัด ตั้งเป้าหมายทั่วประเทศ  1,000 คัน